Bajaraxuata nexata judíovi Jesús jamatabëitonotatsi.
Jamatabëbeyaxuabatsinua.
Tsipaji jamatejemayaexana piavitanevi judíovi penacueraevetsimatacabita.
Nexata Jesús jumaitsi judíovijavabelia:
—Taxa Dioso raja piavitanevi jamatejemayaexanabiaba daxitamatacabi.
Bajaraxuata xanë ata piavitanevi jamatejemayaexanajë daxitamatacabi,
jai Jesús judíovijavabelia.
Bajarapacuenia Jesús penalivaisipaebixae judíovijavabelia,
itoyatsi bitso.
Bajarapamonae jamatabëbeyaxuabatsi.
Tsipaji Jesús jamatejemayaexana piavitanevi judíovi penacueraevetsimatacabita.
Orijibia Jesús jumaitsi:
“Taxa raja Dioso,”
jai.
Bajarapacuenia Jesús pejumaitsixae,
nexata judíovi bitso jamatabëbeyaxuabatsi.
Jesús jumaitsi judíovijavabelia:
—Xaniajanë pacuenia pacatsipaebijitsiatsi.
Xanë,
Dioso pexënatonë,
itsacuenejavayo ata apo exanaenë ëxanë tajamatabëcueneta.
Pacuenia taniji taxa pexanaejava,
bajarapacuenia xanë ata exanajë.
Taxa niasiva.
Nexata neyapëtaeyaexana daxita pacuene taxa yapëtane.
Tavajënaeyabelia neyapëtaeyaexanaponaena bajarapacuene matatoxenetsia ayaicuene taexanaponaenexa.
Nexata exanaenajë ayaicuene taexanaejavanë.
Paxamë itsa pataename ayaicuene taexanaejavanë,
pajamatabëcuenenabenajacaename.
Taxa petëpaevimi ata icatsia asaëyaexana.
Xanë ata necaëjëpa tasaëyaexanaenexa petëpaejivi ata,
pajivi jamatabëasaëyaexanajë.
Taxa raja apo naneconitsiaexanae tsane itsajivi ata.
Xanë raja,
pexënatonë,
nitoroba tananeconitsiaexanaenexa pibisiacuene pexanaevi.
Bajarapacuenia nitoroba tananeconitsiaexanaenexa taneyaiyataenexa daxitajivi pacuenia bajarapamonae yaiyatane taxa.
Pajivi apo neyaiyatae,
Dioso pexënatonë,
bajarapajivi taxa ata apo yaiyatae,
jai Jesús judíovijavabelia.
Icatsia Jesús jumaitsi judíovijavabelia:
—Xaniajanë pacuenia pacatsipaebijitsiatsi.
Pajivi nenamuxunaeveta tapaebilivaisi,
itsa jumecovënëtanua Dioso athëbëvetsica taneitorobinëcuenetsica,
nexata bajarapajivi xainaena matacabi apo pevereverecaejava.
Nexata bajarapajivi apo naneconitsiaexanaenë tsane pibisiacuene pexanaeneconi yabara.
Bajarapajivi tëpae ata tsane,
capanepaenatsi Diosojavabelia.
Xaniajanë pacuenia pacatsipaebijitsiatsi.
Pamonae apo xainae matacabi apo pevereverecaejava,
pijamatacabi baja tocopiapatatsi tanejumetaenexa,
xanë Dioso pexënatonë,
tatsipaebilivaisi.
Nexata pajivi nesivanajamatabëcopata,
xainaena matacabi apo pevereverecaejava.
Taxa raja caëjëpatsi jivijavabelia perajutsinexa matacabi apo pevereverecaejava.
Nexata xanë ata taxa necaëjëpaeyaexana jivi tarajutsinexa matacabi apo pevereverecaejava.
Nitorobanua tananeconitsiaexanaenexa pibisiacuene pexanaevi.
Tsipaji xanë,
Daxitajivi Pematapijinënë.
Pëtsa pajamatabëcuenenabenajacame patacatsipaebilivaisi yabara.
Itsamatacabi nejumetaena daxita petëpaevimi ata tatsipaebilivaisi.
Nexata bajarapamonae pemëthëanëmi vecuapitsapaena.
Pamonae pexaniacuene pexanaevimi,
Dioso icatsia asaëyaexanaenatsi.
Nexata bajarapamonae xainaena matacabi apo pevereverecaejava.
Pamonae pibisiacuene pexanaevimi,
icatsia Dioso asaëyaexanae atatsi tsane,
bajarapamonae naneconitsiaya jinavanapaena daxitamatacabijavabelianexa,
jai Jesús judíovijavabelia.
Icatsia Jesús jumaitsi judíovijavabelia:
—Xanë tajamatabëcueneta apo exanaenë tsane itsacuenejavayo ata.
Taneitorobinëtsica taneitorobicuenia,
pijaneconi pexainaevi naneconitsiaya jinavanapaeyaexanaenajë.
Nexata saya itaxutojema apo naneconitsiaexanaenë tsane.
Itsa naneconitsiaexanaenajë jivi,
paneconivajëto xaina caejivi canacujitsia,
bajarapaneconivajëtota caejivi canacujitsia naneconitsiaexanaenajë.
Apo exanaenë tsane pacuenia jamatabëexanajë tajacuata.
Pacuenia jitsipa taxa taneitorobinëtsica,
bajarapacuenia exanaenajë.
Itsa navënëlivaisipaebijitsipajë,
“Xanë rabaja ayaijamatabëcuenenënë,”
itsa janë tsipae,
itsiata itsamonae saya nejumeaebijitsipa.
Itsiata baja Juanpijinë jivibautisabinëmi nevajunupaeba xaniavaetsia.
Yapëtaniji bajaraponë tanevajunupaebijava pexaniajaijamatabëcueneta.
Paxamë itsamonae paitorobame tanevënëlivaisiyanijobinexa Juan jivibautisabinëmijavabelia.
Nexata Juanpijinë xanë talivaisi,
pexaniajailivaisi,
tsipaeba paneitorobivijavabelia.
Pacanajamatabënapitsiaexanatsi pacuenia Juanpijinë nevënëlivaisipaeba panejumecovënëtsinexa patacacapanepaejavanexa taxa Diosojavabelia.
Juanpijinë abaxë itsa ponapona mapanacuataje,
belámparabë picani.
Pacajamatabëcueneitayota.
Caeepatoyo picani pasivajamatabëcuenebarëyamë papecatsipaebilivaisi.
Juanpijinë itsa nevënëlivaisipaeba,
pacayapëtaeyaexana baja cajena pexaniajailivaisi tapaebinëcuene.
Itsiata baitsi jane Juanpijinë bajarapacuenia apo pacatsipaebi ata tsipae,
xanë xainajë itsanë tanevënëlivaisipaebinënexa.
Bajaraponë bitso ayaijamatabëcuenenë Juanpijinëmi matatoxenetsia.
Bajaraponë taxa.
Taxa netocopata pinijicuene taexanaenexa.
Nexata pinijicuene exanajë daxitajivi tanesivajamatabëjumaitsinexa:
“Xaniajai tsaena.
Maponëje pepacuene Dioso athëbëvetsica pitorobinëtsitsicaje.”
tanesivajamatabëjainexa.
Taxa,
ponë nitorobica,
tajëvelia baja cajena nevënëlivaisi yaquinaeyaexana pejumelivaisibaxutota.
Caeto ata taxa livaisi papecatsipaebijava,
apo pajumetaemë.
Apo pataemënua.
Nexata pejumelivaisi apo pacatsijamatabëjone.
Tsipaji apo panejumecovënëtsimë taxa athëbëvetsica taneitorobinëtsica.
Paxamë picani xaniavaetsia palebabiabame Dioso pejumelivaisibaxuto.
Bajarapacuenia palebabiabame tsipaji jamatabëcuenenavëxaniabiaya pajamatabëjumaitsimë tsabiabi:
“Xaniavaetsia itsa lebajë Dioso pejumelivaisi,
nexata Dioso nerajutsiana matacabi apo pevereverecaejava,”
pajamatabëjamë tsabiabi.
Itsa palebabiabame Dioso pejumelivaisibaxuto,
ponë yabara palebabiabame,
xanë rabaja cajena.
Paxamë itsiata apo panejumecovënëtsimë panexainaenexa matacabi apo pevereverecaejava,
jai Jesús judíovijavabelia.
Icatsia Jesús jumaitsi judíovijavabelia:
—Apo exanaenë ayaicuene taexanaejava saya jivi tanesivajamatabëjumaitsinexa:
“Jesús raja ayaijamatabëcuenenë,”
tanesivajamatabëjainexa.
Pacajamatabëcueneyapëtanetsi.
Yapëtaniji cajena apo panejitsipaejava Dioso.
Xanë athëbëvetsica patsicajë mapanacuayabetsicaje taxa Dioso taneitorobixaetsica.
Itsiata apo panejumecovënëtsimë.
Itsanë itsa pacatopatsiana saya bajaraponë pejamatabëcuenepijilivaisi papecatsipaebinexa,
nexata pajumecovënëtsianame.
Paxamë pajitsipame mapanacuata ëjivi papecasivabarëyanexa,
papecayaiyataenexanua.
Apo panajamatabëxainaemë cajena Dioso papecasivabarëyanexa.
Bajaraxuata apo pacacaëjëpae panejumecovënëtsinexa Dioso pejumelivaisi.
“Mara ponëje nacaneconitsijitsia Diosojavabelia,”
panesivajamatabëjamë pëtsa.
Xanë raja apo pacaneconitsi tsanetsi.
Paxamë jamatabëcuenenavëxaniabiaya pajamatabëjumaitsimë tsabiabi:
“Bajayata Dioso Moiséspijinëta najumecopata jivi pejumecovënëtsinexa.
Bajarapalivaisi baja jumecovënëtsiajinavanapatsi.
Bajaraxuata nacacapanepaena Dioso,”
pajamatabëjamë tsabiabi jamatabëcuenenavëxaniabiaya.
Itsiata bajarapalivaisivecua saya pajinavanapame.
Nexata bajarapalivaisi pacaneconitsiana Diosojavabelia.
Itsa pepacuene pajumecovënëtsipame Dioso Moiséspijinëta penajumecopatsilivaisi,
nexata xanë ata panejumecovënëtsipame.
Tsipaji cajena bajayatami tajëvelia nevajunupaeba Moiséspijinë peyaquinaebaxutota.
Apo pajumecovënëtsimë Moiséspijinë peyaquinaelivaisi.
Bajaraxuata nexata apo panejumecovënëtsimë xanë patacatsipaebilivaisi,
jai Jesús judíovijavabelia.